《忧旱词四首次周太保韵 其三》
明代·黄佐

昭假嗟无端，汗下如流汞。长飙旦夕起，万里火云动。

仰睎灌木旦，俯羡渫泉涌。箕毕澹不芒，蔚荟隮以耸。

积阳忽退舍，有渰弗旋踵。渗漉洽瀛壖，葱茜被畴垄。

数极见仁悯，望惬免疑恐。亮非牲玉感，尚觉蕴隆重。

谁能挥龙渊，为我刑螮蝀。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。